آوروپا بیرلیگی کمیسیونونون مسئول عضوو یلوا یوهانسون آوروپا بیرلیگی اؤلکه‌لرینی قبول ائده‌جک‌لری افغانیستان‌لی‌لارین سایینی آرتیرماغا چاغیردی.
آوروپا بیرلیگی ایچ ایشلری ناظیرلری‌نین فوق العاده ییغینجاغیندا ائتدیگی چیخیشیندا آوروپا بیرلیگی پرسنلی و آوروپا بیرلیگی ایله چالیشان افغان‌لارین آزاد ائدیلمه‌سی اوچون ایشلرین چوخ چتین شرط‌لرده داوام ائتدیگینی بیل‌دیرن یلوا یوهانسون دئییب: "افغانیستان‌داکی ثابت‌لیک‌سیزلیک آرتان کؤچ تضییقینه گتیریب-چیخارا بیلر. بو سبب‌دن بوتون سناریولارا حاضیر اولمالیییق. اینسان‌لارین آوروپانین خاریجی سرحدلرینه چاتماسینی گؤزله‌مه‌مه‌لییک. بو، بیر حل دئییل. اینسان قاچاقچی‌لاری‌نین اعتبارلی اولمایان، دوزنسیز و کنترل سوز یول‌لارلا آوروپا بیرلیگینه یؤنلمه‌سینه مانعه تؤرتمه‌لییک.
عینی زاماندا، افغانیستاندا تهلوکه آلتیندا اولان اینسان‌لاری ترک ائده بیلمریک. افغانیستان‌داکی ژورنالیست‌لر، غیری-حکومت تشکیلات‌لاری ایشچی‌لری، اینسان حاق‌لاری ساوونوجولاری و خصوصیله، قادین‌لار ان چوخ ریسک آلتیندا اولان‌لاردیر.
افغانیستانین قونشولاری ایله یاخین ایش بیرلیگی قوروب اونلارا یاردیم دستکی آرتیریلما‌لی‌دیر.
آوروپا بیرلیگی پاکیستان، ایران و تاجیکیستانلا یاناشی، تورکیه ایله ده امکداش‌لیغی آرتیرماق یولوندا‌دیر.
افغانیستان‌داکی وضعیت، سؤزون دوغروسو، اعتبارلی دئییل و بیر مدت ده اولمایا‌جاق.
اینسان‌لاری افغانیستانا دؤنمه‌یه مجبور ائده بیلمریک.
افغانیستان قاچقین‌لاری‌نین یئرلشدیریلمه‌سی اوچون آوروپا بیرلیگی اؤلکه‌لرینی سهمیه لرینی آرتیرماغا چاغیریریق".
